Өйгә ҡайтып, сәй эсергә ултырғас та теле телгә йоҡмай, алған тәьҫораттары менән бүлешә ине әле. “Үтәшевтың уйнағанын бигерәк яратам инде. Студент саҡта Таңсулпан Бабичева менән икәү генә “Төнгө ҡунаҡ” тигән драмала уйнағайнылар, әллә ун тапҡыр ҡараным инде ул, стипендия килгән һайын билет алғаным хәтерҙә. Ә Мәскәүҙән ҡайтҡан йәштәр талантлы икән! Анау Хайсаров бигерәк матур! Костюмдары ла ғәҙәти түгел, ивет! “Ҡара йөҙҙәр”ҙе лә ҡарарға ине ул! Яратам шундай боронғо әйберҙәрҙе!” Кисәге өндәшмәҫ танышымды бөгөн танырлыҡ түгел ине. Нисә сәғәт үтһә лә, һаман шул спектакль менән йәшәгән Әлфирәгә һоҡланып ҡарап ҡуйҙым. Сынаяғындағы сәйҙе бер аҙ ҡалаҡ менән болғатып ултырҙы ла ҡапыл: “Ирада йырлаған “Шәүрә” йыры беҙҙең яҡтарҙа бөтөнләй икенсе көйгә йырлана. Өләсәйемдән 12 йәшемдә үк өйрәнеп алғайным”, – тине лә, мине таң ҡалдырып, йыр һуҙып ебәрҙе. Хәтеремдән “Шәүрәкәй” спектакле бөтөнләй юйылды, бары тик тәнемде зымбырлатыр матур тауыш менән иҫ киткес моңло йыр ғына ҡалды. Хәйер, матур йырлау тип кенә әйтеү Әлфирәнең йырын бөтөнләй асып бирә алмай ине, уны аңлар өсөн мотлаҡ тыңларға кәрәк. Талантлы йырсылар күп, әммә ул береһенә лә оҡшамаған, үҙенә генә хас, ҡабатланмаҫ тауышҡа эйә.